คลังเขย่าภาษีบุหรี่
กรมสรรพสามิตเตรียมปรับฐานเก็บภาษีบุหรี่-น้ำหวาน เน้นด้านปริมาณ หวังรายได้รัฐเพิ่ม
4 ม.ค. 2560

กรมสรรพสามิตเตรียมปรับฐานเก็บภาษีบุหรี่-น้ำหวาน เน้นด้านปริมาณ หวังรายได้รัฐเพิ่ม
นายสมชาย พูลสวัสดิ์ อธิบดีกรมสรรพสามิต เปิดเผยว่า ในเดือน ม.ค.นี้ จะมีการประกาศใช้ พ.ร.บ.ภาษีสรรพสามิตใหม่ในราชกิจจานุเบกษา โดยกฎหมายให้เวลาอีก 180 วัน เพื่อออกกฎหมายลูกและกฎระเบียบต่างๆ ซึ่งจะมีการเปลี่ยนฐานการเก็บภาษีจากราคาหน้าโรงงานหรือสำแดงราคานำเข้ามาเป็นเก็บจากราคาขายปลีก หรือราคาแนะนำสุดท้าย
ทั้งนี้ ก่อนจะใช้การเก็บภาษีแบบใหม่ กรมจะพิจารณาปรับลดอัตราภาษีในแต่ละสินค้าลงก่อน เพื่อให้มีภาระภาษีใกล้เคียงของเดิม ไม่ให้ผู้ประกอบการผลักภาระภาษีไปให้ผู้บริโภคด้วยการขึ้นราคาสินค้า อย่างไรก็ดี เป้าหมายของการปรับวิธีการคำนวณภาษีใหม่ จะทำให้จัดเก็บภาษีสรรพสามิตได้เพิ่มขึ้น ส่วนราคาขายปลีกจะขยับขึ้นหรือไม่ ยังไม่รู้ แต่โดยหลักการไม่ควรผลักภาระไปให้ผู้บริโภคทั้งหมด
อธิบดีกรมสรรพสามิต กล่าวว่า ในส่วนของการเก็บภาษีบุหรี่ ซึ่งมีการคำนวณเก็บภาษีแบบผสม ทั้งด้านปริมาณและด้านราคาที่ผ่านมาส่วนใหญ่จะเสียภาษีเมื่อคำนวณจากด้านราคา เมื่อมีการพิจารณาลดอัตราภาษีด้านราคาลดลง แต่จะมีการเพิ่มอัตราภาษีด้านปริมาณให้มากขึ้น เพื่อป้องกันบุหรี่ราคาถูกจากต่างประเทศที่มีแนวโน้มเข้ามาทำตลาดในประเทศไทย ทำให้การเก็บภาษีมีประสิทธิภาพอย่างแท้จริง
ด้านการเก็บภาษีเครื่องดื่ม เดิมคำนวณเก็บภาษีด้านราคาเพียงอย่างเดียว แต่กฎหมายใหม่จะมีให้เก็บภาษีด้านปริมาณเพิ่มได้ โดยพิจารณาจากปริมาณน้ำตาล โดยอ้างอิงกับข้อมูลของกระทรวงสาธารณสุขที่กำหนดปริมาณน้ำตาลที่สูงจนเป็นอันตรายต่อสุขภาพไว้
นายสมชาย กล่าวว่า การเก็บภาษีเครื่องดื่มต่อไปจะดำเนินการให้เหมือนกับเก็บภาษีบาป คือ คำนวณการเสียภาษีทั้งปริมาณและราคา ด้านไหนมีภาระภาษีมากกว่ากันต้องให้เสียแบบนั้น
สำหรับไตรมาสแรกของปีงบประมาณ 2560 กรมสรรพสามิตเก็บภาษีได้ต่ำกว่าเป้าหมายเล็กน้อย แต่คาดว่าทั้งปีจะสามารถเก็บภาษีได้ดีตามเศรษฐกิจที่ฟื้นตัวต่อเนื่อง